**ΚΕΙΜΕΝΟ 1**

|  |  |
| --- | --- |
| ***Εισαγγελική παρέμβαση για την παρ’ ολίγον σύγκρουση των τρένων***  *Θα εξεταστούν τα ηχητικά ντοκουμέντα για την πλήρη διερεύνηση της υπόθεσης και θα ληφθούν καταθέσεις*  **[1]** Την παρέμβαση της δικαιοσύνης προκάλεσε η παρ’ ολίγον μετωπική σύγκρουση με τρένα, κοντά στο σταθμό των Αγίων Αναργύρων, λίγο έξω από την Αθήνα, που αποκάλυψε το πρωί η «Εφ.Συν.». Ο προϊστάμενος της εισαγγελίας πρωτοδικών Αθηνών Αντώνης Ελευθεριάνος έδωσε εντολή για τη διενέργεια ποινικής προκαταρκτικής εξέτασης, στο πλαίσιο της οποίας θα διερευνηθεί το αδίκημα των επικίνδυνων παρεμβάσεων στη συγκοινωνία μέσων σταθερής τροχιάς. Αναμένεται να ζητηθούν πορίσματα του ΟΣΕ, να ληφθούν οι αναγκαίες καταθέσεις και να ζητηθούν τα ηχητικά ντοκουμέντα για την πλήρη διερεύνηση της υπόθεσης, που «στο παρά πέντε» δεν εξελίχθηκε σε τραγωδία. Η διενέργεια της προκαταρκτικής θα γίνει από τη ΓΑΔΑ υπό την εποπτεία της Εισαγγελέως πρωτοδικών Αγγελικής Τριανταφύλλου.  **Το χρονικό**  **[2]** Στο «παρά ένα» αποφεύχθηκε σήμερα το πρωί, στις 9.13, μετωπική σύγκρουση δύο τρένων του προαστιακού σιδηροδρόμου, έξω από την Αθήνα. Σύμφωνα με τις πρώτες πληροφορίες, που έφερε στο φως της δημοσιότητας η «Εφ.Συν.», δύο αμαξοστοιχίες βρέθηκαν να κινούνται σε αντίθετη κατεύθυνση και σε σημείο όπου η κίνηση γίνεται σε μονή γραμμή, μετά τα έργα υπογειοποίησης στα Σεπόλια, στην πλευρά του σταθμού των Αγίων Αναργύρων.  **[3]** Η παραλίγο νέα τραγωδία αποδίδεται σε αδιανόητο λάθος του ρυθμιστή κίνησης του ΟΣΕ στο Σιδηροδρομικό Κέντρο Αχαρνών (ΣΚΑ), ο οποίος θεώρησε ότι η μία αμαξοστοιχία, η 1210 που ερχόταν από Αθήνα προς Αεροδρόμιο είχε ήδη περάσει από το τμήμα της μονής γραμμής και έδωσε εντολή στην άλλη, την 1307 που ερχόταν από Κιάτο, να «περάσει ελεύθερα». Τα δύο τρένα που ήταν γεμάτα κόσμο, βρέθηκαν έτσι να κινούνται σε αντίθετες κατευθύνσεις και σε πορεία μετωπικής σύγκρουσης με ταχύτητα περίπου 60 χιλιομέτρων ανά ώρα.  **[4]** Συγκεχυμένες είναι οι πληροφορίες σχετικά με την απόσταση στην οποία σταμάτησαν τα δύο τρένα πριν να συγκρουστούν. Άλλοι μιλούν για απόσταση κάτω του ενός χιλιομέτρου, δηλαδή λίγων δευτερολέπτων και άλλοι για απόσταση σχεδόν τριών χιλιομέτρων.  **Επιβεβαιώνει ο ΟΣΕ**  **[5]** Την παραλίγο μετωπική σύγκρουση επιβεβαίωσε ο ΟΣΕ, ενώ η Πανελλήνια Ένωση Προσωπικού Έλξης αφήνει αιχμές προς την ηγεσία του υπουργείου Μεταφορών με αφορμή την απαξιωτική επίθεση που είχε εξαπολύσει προ μηνών κατά του προέδρου του σωματείου, χάρη στα αντανακλαστικά του οποίου αποσοβήθηκαν σήμερα τα χειρότερα.  **[6]** Μεταξύ άλλων στην ανακοίνωση του ΟΣΕ αναφέρεται πως δόθηκε εντολή διενέργειας πορίσματος για την εξακρίβωση των συνθηκών που έγινε το περιστατικό, καθώς και ότι τέθηκε σε αργία και παραπέμφθηκε στο Πειθαρχικό ο σταθμάρχης του ΣΚΑ που έδωσε την εντολή αναχώρησης της μιας εκ των δύο αμαξοστοιχιών, ενώ στη γραμμή κινούταν ήδη άλλη.  [Πηγή: <https://www.efsyn.gr/ellada/dikaiosyni/446318_eisaggeliki-parembasi-gia-tin-par-oligon-sygkroysi-ton-trenon> 13.09.24 18:12] | **ΣΧΟΛΙΑ**  - Προσπάθησε να σχολιάσεις τον **τίτλο**: σου αρέσει; σου φαίνεται επιτυχημένος; [βλ. σημ. 4]  - Κάτω από τον τίτλο υπάρχει μια γραμμή με πλάγια γράμματα. Τι ρόλο παίζει; Γιατί ξεχωρίζει από το κείμενο; [βλ. ση. 3]  **[1]**  **α.** Ποια είναι η είδηση που μεταφέρεται;  **β.** Σε ποια σημεία υπάρχει **ενεργητική σύνταξη** και σε ποια **παθητική**; Γιατί, κατά τη γνώμη σου, ο δημοσιογράφος εναλλάσσει τις 2 συντάξεις; [βλ. σημ. 5]  **γ.** Ποια **χρήση της γλώσσας** (κυριολεκτική ή μεταφορική) κυριαρχεί; Γιατί;  **[2] - [4]**  **α.** Υπάρχουν ορισμένες λέξεις/ φράσεις που βρίσκονται σε **εισαγωγικά**. Γιατί; [βλ. σημ. 7α]  **β.** Με ποιον **αφηγηματικό τρόπο** δίνεται «το χρονικό»; Ποια είναι τα **δομικά** και ποια τα **γλωσσικά** του χαρακτηριστικά; [βλ. σημ. 6]  **[5] - [6]**  **α.** Ποιες λέξεις/φράσεις αποτελούν το **σχόλιο** που μεταφέρει ο δημοσιογράφος; [βλ. σημ. 1]  **β.** Με ποιους τρόπους δείχνει ότι πρόκειται για τη **γνώμη κάποιου άλλου**; Σε τι αποβλέπει αυτή η τακτική του;  **ΣΥΝΟΛΙΚΑ**  Κατά τη γνώμη σου πρόκειται για μια **«αντικειμενική» είδηση** ή όχι; Γιατί; [βλ. σημ. 2] |

**ΣΗΜΕΙΩΣΕΙΣ**

**1. Γεγονός - σχόλιο**

Αυτό που έχει πάντως σημασία για τον αναγνώστη είναι να μπορεί να διακρίνει το **σχόλιο**, δηλαδή το καθαρά υποκειμενικό στοιχείο, από το **γεγονός** που αποτελεί το αντικειμενικό περιεχόμενο της είδησης. Μια πληροφορία που παρουσιάζεται ως γεγονός σημαίνει ότι έχει εξακριβωθεί, ότι υπάρχουν αδιάσειστα στοιχεία που την αποδεικνύουν, και επομένως τη δεχόμαστε ανεπιφύλαχτα. Αντίθετα, μια πληροφορία που αποτελεί το σχόλιο, την ερμηνεία του δημοσιογράφου για το γεγονός, τη δεχόμαστε με κάποια επιφύλαξη, γιατί μετά από έλεγχο μπορεί να αποδειχτεί σωστή ή λανθασμένη.

**2. Καλή είδηση**

**Καλή είδηση** για μένα είναι αυτή που ξεχωρίζει τα γεγονότα από τις αξίες. Παράδειγμα: «Ένας άνθρωπος χτύπησε ένα σκύλο» (αυτό είναι το γεγονός). Τελεία. «Το συμβάν για μένα είναι δυσάρεστο» (γνώμη που ανήκει στο χώρο των αξιών). **Κακή είδηση** είναι εκείνη στην οποία γνώμη και έκθεση του γεγονότος μπερδεύονται. Παράδειγμα: «Ένας κακός άνθρωπος χτύπησε έναν κακόμοιρο σκύλο».

**3. Ανεστραμμένη πυραμίδα**

Οι δημοσιογράφοι, συνήθως, αναπτύσσουν μία είδηση σε τρεις βαθμίδες: **πρώτα συνοψίζει τα γεγονότα σε μια περίοδο που αποτελεί τον τίτλο της είδησης· ύστερα τα εκθέτει περιληπτικά στις πρώτες παραγράφους και τέλος τα διηγείται αναλυτικά στο κύριο σώμα του κειμένου.**Έχει δηλαδή το κείμενο τη μορφή που ονομάζεται στη δημοσιογραφική γλώσσα **«ανεστραμμένη πυραμίδα»**, γιατί αρχίζει από το πιο σημαντικό και προχωρεί στο λιγότερο σημαντικό. Στη μορφή αυτή οι δύο πρώτες παράγραφοι αποτελούν την ειδησεογραφική περίληψη.

**4. Τίτλος**

**α.** Περιγραφικά στοιχεία:

Τι παρατηρείτε σχετικά με: α) τα ρήματα (τη σύνταξη, το χρόνο, το πρόσωπο); β) τη στίξη; γ) το ύφος (δραματικό, χιουμοριστικό, σοβαρό κτλ.); δ) τη λογική και την ποιητική λειτουργία της γλώσσας;

**β.** Λειτουργία:

α) δομική (προσδιορίζει το θέμα του κειμένου), β) επικοινωνιακή (σε σχέση με τον αναγνώστη)

**5. Ενεργητική - Παθητική σύνταξη**

Με την **ενεργητική σύνταξη** δίνουμε έμφαση μάλλον στο υποκείμενο που ενεργεί, ενώ με την **παθητική σύνταξη** τονίζουμε κυρίως την πράξη του υποκειμένου. Λένε ότι ο καλός δημοσιογράφος διαλέγει «ρωμαλέα» ρήματα και χρησιμοποιεί κυρίως την ενεργητική φωνή. Ωστόσο και η παθητική σύνταξη χρησιμοποιείται συχνά στις ειδήσεις, όταν δε θέλουμε να πούμε ή δεν ξέρουμε ή όταν δεν έχει σημασία ποιος έκανε την πράξη.

**6. Αφήγηση**

Η δομή της αφήγησης

* ***Προσανατολισμός***: πληροφορίες για τους «ήρωες», τον χώρο και τον χρόνο
* ***Περιπέτεια***: το πρόβλημα που εμφανίζεται, τα γεγονότα που ανατρέπουν την αρχική κατάσταση· η δράση για την επίλυσή του, τα εμπόδια και το αποτέλεσμα της δράσης.
* ***Λύση***: η τελική έκβαση (συχνά ταυτίζεται με την αξιολόγηση).

Η γλώσσα της αφήγησης

* ***Ρήματα***: συνήθως σε παρελθοντικούς χρόνους (κυρίως αόριστο), χωρίς να είναι σπάνιος και ο «ιστορικός ενεστώτας»· στην «περιπέτεια» χρησιμοποιούνται συνήθως ρήματα που δηλώνουν κίνηση/δράση, ενώ στον «προσανατολισμό» και τη «λύση» ρήματα κρίσης/βούλησης κ.λπ.
* ***Διαρθρωτικές λέξεις/φράσεις***: δηλώνουν σχέσεις χρόνου, αιτίου και αποτελέσματος, σκοπού.

**7. Σημεία στίξης**

**α) Τα εισαγωγικά [«»]**

Ο πομπός χρησιμοποιεί εισαγωγικά, όταν:

* παραθέτει αυτούσια τα λόγια κάποιου άλλου.
* σχολιάζει (αποδοκιμασία, αντίθεση, ειρωνεία) τη σημασία μιας λέξης ή φράσης.
* επιλέγει να χρησιμοποιήσει μια λέξη ή φράση μεταφορικά.
* διαφοροποιεί τα διαλογικά μέρη από την υπόλοιπη αφήγηση.
* περικλείει τίτλους έργων, βιβλίων, άρθρων κ.ά.
* προσθέτει έναν όρο, μια ξένη λέξη κ.ά.

**β) Η παρένθεση [( )]**

Ο πομπός χρησιμοποιεί την παρένθεση, για να:

* δώσει δευτερεύουσες πληροφορίες, διευκρινίσεις-επεξηγήσεις, παραδείγματα, ορισμούς εννοιών, όρων, μεταφράσεις όρων,
* παρακολουθήσει πιο εύκολα ο αναγνώστης τη ροή του κειμένου.
* εκφράσει απορία (;) ή ειρωνεία (!), όταν αυτή περιέχει ερωτηματικό και θαυμαστικό αντίστοιχα.